Касьцёл Нараджэньня Найсьвяцейшай Панны Марыі (Трабы)

Касьцёл Нараджэньня Найсьвяцейшай Панны Марыі — помнік архітэктуры пачатку XX стагодзьдзя ў Трабах. Знаходзіцца ў паўднёвай частцы колішняга мястэчка на Зарэчнай вуліцы. Дзее. Твор архітэктуры нэаготыкі. Гісторыя Вялікае Княства Літоўскае Першы драўляны касьцёл у Трабах фундаваў у 1534 годзе ваявода віленскі Альбрэхт Гаштольд. Пад уладай Расейскай імпэрыі Па трэцім падзеле Рэчы Паспалітай (1795 год), калі Трабы апынуліся ў складзе Расейскай імпэрыі, касьцёл працягваў дзеяць. У 1900—1905 гадох намаганьнямі ксяндза Паўла Сухоцкага вялося будаваньне мураванага касьцёла. Найноўшы час За савецкім часам касьцёл не зачыняўся. Архітэктура Помнік архітэктуры нэаготыкі. Гэта 2-вежавая 3-нэфавая базыліка зь 5-граннай апсыдай і невялікім трансэптам. Асноўны аб’ём накрываецца 2-схільным дахам, 3-ярусныя вежы — высокімі шатрамі. Крылы трансэпта далучаюцца адначасна да асноўнага аб’ёму і апсыды, накрываюцца 2-схільнымі дахамі, якія з трох бакоў закрываюцца шчытамі. Сьцены рытмічна падзяляюцца контрфорсамі і стральчатымі аконнымі праёмамі. Унутраная прастора падзяляецца слупамі на тры нэфы. Цэнтральны перакрываецца цыліндрычным скляпеньнем з распалубкамі, бакавыя — крыжовымі. Над уваходам месьцяцца хоры. У інтэр’еры тры 2-ярусныя разьбяныя (цёмнае дрэва з пазалочанымі элемэнтамі) алтары ў нэагатычным стылі. Галоўны — трыфорыюмная карункавая кампазыцыя, у цэнтры якой зьмяшчаецца абраз Маці Божай зь Дзіцяткам Езусам, аздоблены пазалочанай шатай з каронамі. У бакавых сьпічастых нішах зьмяшчаюцца паліхромныя фігуры Сьвятых Апосталаў Пятра і Паўла. У другім ярусе алтара знаходзіцца абраз Сьвятога Казімера. У цэнтры левага бакавога алтара зьмяшчаецца абраз Укрыжаваньня, а ў другім ярусе — П’ета. У цэнтры правага алтара знаходзіцца абраз Сьвятога Антонія ў пазалочанай шаце, а наверсе — абраз Сьвятога Францішка з Асызі. Касьцельны пляц атачаецца бутавай агароджай, галоўны ўваход пазначаецца брамай у выглядзе чатырох цагляных нэагатычных слупоў-пінакляў. Галерэя Гістарычныя здымкі Сучасныя здымкі Крыніцы Літаратура Кулагін А. Каталіцкія храмы Беларусі: Энцыкл. даведнік / А. Кулагін; фатограф А. Дыбоўскі. — 2-е выд. — Менск: БелЭн, 2008. — 488 с.: іл. ISBN 978-985-11-0395-5. Вонкавыя спасылкі Касьцёл Нараджэньня Найсьвяцейшай Панны Марыі ў Трабах, Radzima.org